b'\n_START_ARTICLE_\nGamtos tyrim\xc5\xb3 centro Geologijos ir geografijos institutas\n_START_SECTION_\nIstorija\n_START_PARAGRAPH_\n1941\xc2\xa0m. sausio 16 d. \xc4\xafsteigtas Lietuvos moksl\xc5\xb3 akademijos Geologijos ir geografijos institutas, kurio veikla buvo nutraukta baigiantis Antrajam pasauliniam karui. 1945\xc2\xa0m. institutas atkurtas. Tyr\xc4\x97 daugiausia gamtos i\xc5\xa1teklius, geografin\xc4\x97s ir geologin\xc4\x97s aplinkos savybes, leido \xe2\x80\x9eMokslinius prane\xc5\xa1imus\xe2\x80\x9c, nuo 1958\xc2\xa0m. \xe2\x80\x9eGeografin\xc4\xaf metra\xc5\xa1t\xc4\xaf\xe2\x80\x9c, pareng\xc4\x97 Lietuvos fizin\xc4\x97s ir ekonomin\xc4\x97s geografijos veikal\xc5\xb3; reng\xc4\x97 mokslininkus._NEWLINE_1963\xc2\xa0m. Geologijos ir geografijos institutas perorganizuotas \xc4\xaf Lietuvos moksl\xc5\xb3 akademijos Geografijos skyri\xc5\xb3 ir Geologijos institut\xc4\x85 prie TSRS valstybinio geologijos komiteto; kai kurie padaliniai (radiologijos, atmosferos fizikos) perduoti kitiems institutams. 1990\xc2\xa0m. Geografijos skyrius perorganizuotas \xc4\xaf Geografijos institut\xc4\x85. 2002\xc2\xa0m. Geologijos ir geografijos institutas v\xc4\x97l atkurtas, sujungus valstybinius Geologijos ir Geografijos institutus._NEWLINE_Geologijos instituto, veikusio 1963\xe2\x80\x932002\xc2\xa0m., svarbiausios mokslin\xc4\x97s veiklos kryptys buvo stratigrafija, paleontologija, tektonika, paleogeografija, nauding\xc5\xb3j\xc5\xb3 i\xc5\xa1kasen\xc5\xb3 telkini\xc5\xb3 prognoz\xc4\x97, ekologinis geologinis ir geocheminis kartografavimas. Tyr\xc4\x97 Baltijos \xc5\xa1ali\xc5\xb3 geologijos sandar\xc4\x85, nauding\xc5\xb3j\xc5\xb3 i\xc5\xa1kasen\xc5\xb3 telkini\xc5\xb3 susidarymo d\xc4\x97sningumus, reng\xc4\x97 mokslinius geologijos kartografavimo ir nauding\xc5\xb3j\xc5\xb3 i\xc5\xa1kasen\xc5\xb3 telkini\xc5\xb3 paie\xc5\xa1k\xc5\xb3 pagrindus. 1970\xe2\x80\x931988\xc2\xa0m. koordinavo Baltijos \xc5\xa1alyse atliekamus geologijos tyrimus. Nuo 1989\xc2\xa0m. atliko gamtin\xc4\x97s aplinkos racionalaus naudojimo ir apsaugos tyrimus. Leido mokslinius veikalus (1965\xe2\x80\x931979\xc2\xa0m. i\xc5\xa1\xc4\x97jo 33 t.), monografijas, reng\xc4\x97 tarptautines konferencijas, dalyvavo Tarptautin\xc4\x97s geologijos moksl\xc5\xb3 s\xc4\x85jungos programose, bendradarbiavo su kit\xc5\xb3 u\xc5\xbesienio valstybi\xc5\xb3 mokslininkais. Prie Geologijos instituto veik\xc4\x97 mineral\xc5\xb3 ir uolien\xc5\xb3 muziejus, kerno saugykla Vievyje._NEWLINE_Geografijos instituto, veikusio 1990\xe2\x80\x932002\xc2\xa0m., svarbiausios mokslin\xc4\x97s veiklos kryptys buvo Lietuvos teritorijos gamtini\xc5\xb3 geografijos proces\xc5\xb3 ir kra\xc5\xa1tovaizd\xc5\xbeio funkcionavimo tyrimas, Baltijos j\xc5\xabros bei kranto zonos raidos ir b\xc5\xabkl\xc4\x97s geografijos tyrimas ir prognozavimas, Lietuvos visuomen\xc4\x97s teritorin\xc4\x97s sandaros analiz\xc4\x97. Buvo Geomorfologijos, Hidrologijos, Kartografijos, Klimatologijos, Krantotyros ir krantotvarkos, Kra\xc5\xa1tovaizd\xc5\xbeio geografijos, Regionin\xc4\x97s geografijos, Sedimentologijos, Taikomosios geochemijos sektoriai, Informacijos ir leidybos grup\xc4\x97. Institutas atliko fundamentinius ir taikomuosius tyrimus, kartu su Vilniaus universitetu reng\xc4\x97 geografijos specialistus ir mokslininkus, leido geografijos leidinius, \xc5\xbeem\xc4\x97lapius, organizavo mokslo renginius, atliko geografines ekspertizes, teik\xc4\x97 bendr\xc4\x85j\xc4\x85 ir speciali\xc4\x85j\xc4\x85 geografin\xc4\x99 informacij\xc4\x85 institucijoms ir visuomenei._NEWLINE_2016\xc2\xa0m. institutas perkeltas i\xc5\xa1 patalp\xc5\xb3 Vilniuje, T. \xc5\xa0ev\xc4\x8denkos g. 13 \xc4\xaf Akademijos g. 2.\n_START_SECTION_\nVeikla\n_START_PARAGRAPH_\nSvarbiausios mokslin\xc4\x97s veiklos kryptys: \xc5\xbdem\xc4\x97s gelmi\xc5\xb3 sandaros, savybi\xc5\xb3, j\xc5\xb3 raidos ir i\xc5\xa1tekli\xc5\xb3 susidarymo tyrimai; klimato, hidrosferos ir geologin\xc4\x97s aplinkos strukt\xc5\xabros, b\xc5\xabkl\xc4\x97s ir kaitos tyrimai, proces\xc5\xb3 analiz\xc4\x97 ir prognoz\xc4\x97, apsaugos bei taupaus naudojimo pagrindimas ir geotechnologijos, Baltijos j\xc5\xabros ir kranto zonos geosistem\xc5\xb3 tyrimai, kaitos prognozavimas; Lietuvos kra\xc5\xa1tovaizd\xc5\xbeio ir visuomenin\xc4\x97s geografijos proces\xc5\xb3 analiz\xc4\x97 bei prognoz\xc4\x97, kartografinis modeliavimas ir teritorij\xc5\xb3 planavimo pagrindimas._NEWLINE_Institutas atlieka mokslines ekspertizes, poveikio aplinkai vertinimo darbus, rengia mokslininkus, leid\xc5\xbeia mokslo leidinius, organizuoja mokslo renginius, teikia mokslines konsultacijas._NEWLINE_Institute 2004\xc2\xa0m. dirbo 54 mokslininkai, i\xc5\xa1 j\xc5\xb3 5 habilituoti daktarai ir 49 daktarai.'